钦定古今图书集成/明伦汇编/氏族典/第306卷 > 《廖用贤尚友录》 > 康德舆
## 钦定古今图书集成/明伦汇编/氏族典/第306卷 > 《廖用贤尚友录》 > 康德舆

按《宋史康德舆传》：“德舆字世基，河南洛阳人。父赞元，
尝从曹光实袭李继迁，获其母妻，擢崇仪使、武州刺
史。赞元死，真宗追其功，录德舆三班奉职，迁右班殿
直，泾原路走马承受，擢阁门祗候，历开封府西路都
巡检，勾当榷货务，改巡护开封府等六州黄河堤岸。
天圣中，使夏州还，勾当汴口，改西头供奉官。用枢密”
使曹利用荐，迁内殿崇班、河阴兵马都监。历知原州、
庆州、益州路兵马钤辖。久之，领昭州刺史，徙并、代兵
马钤辖，管勾麟府路军马事。贼围府州，德舆按兵不
出战，降为东染院使、河阳兵马都监。寻复昭州刺史、
知保州，徙真定府、定州路总管。历知代、石、仪三州，大
名府路钤辖，提举金堤，累迁西上阁门使。至和中，复
领果州团练使、知冀州、赵州，徙陈州钤辖，卒。